<classify> BARAZA Kuu la Waislamu wa Tanzania BAKWATA limeadhimisha miaka 51 tangu kuanzishwa kwake kwa mafanikio kadhaa, huku likimpongeza Rais John Magufuli kwa namna anavyowatumikia wanyonge, ikiwamo kuwaachia wafungwa zaidi ya 5,000 hivi karibuni.Katika maadhimisho ya miaka 58 ya Uhuru wa Tanzania Bara yaliyofanyika mkoani Mwanza Desemba 9, mwaka huu, Rais Magufuli aliandika historia mpya kwa mara ya kwanza tangu nchi ipate Uhuru kwa kutangaza msamaha kwa wafungwa 5,533 nchini.Aidha, Bakwata limewataka wafungwa walioachiwa, kutumia nafasi ya maisha yao kutenda mema na kuitumikia nchi yao kama nguvu kazi muhimu katika jamii na wasirejee katika uhalifu na uovu tena.Akihutubia katika Siku ya Bakwata kwenye Ukumbi wa Karimjee jijini Dar es Salaam jana, Katibu Mkuu wa Bakwata, Nuhu Mruma alisema Bakwata inampongeza sana Rais kwa kuwaachia wafungwa hao ambao bado walikuwa hawajamaliza muda wao wa kukaa gerezani.Kitendo hiki si tu kimeleta furaha na heshima kwa wafungwa hawa na familia zao, bali kinaonesha ni kwa kiasi gani Mheshimiwa Rais anavyojali wananchi wake hasa wa hali ya chini.Pia kiuchumi tumeongeza nguvu kazi ya nchi, kwani watu hawa sasa wataendelea na shughuli za kiuchumi wakiwa huru uraiani na tumepunguza mzigo wa kuwatunza na kuwahudumia kwa gharama kubwa kue gerezani, alisema mtendaji huyo wa Bakwata.Katika kusisitiza kumuunga mkono Rais kuwatumikia wanyonge, Bakwata imeziomba mamlaka zinazohusika na uchunguzi wa kesi mbalimbali, kuharakisha mchakato mzima wa uchunguzi na hatimaye kufikiwa hukumu stahili kusaidia kuondoa mlundikano wa watuhumiwa walioko mahabusu kwa muda mrefu bila kujua hatma ya kesi zao.Kucheleweshwa uchunguzi wa kesi mbalimbali si tu kwamba unachelewesha upatikanaji wa haki kwa wakati bali pia unaligharimu Taifa kwa kuhudumia watuhumiwa kwa muda mrefu, alisema Katibu Mkuu wa Bakwata.Aidha, Bakwata limewaagiza viongozi wote wa baraza hilo nchini kuisoma, kuielewa na kuifuata Katiba ya Bakwata kusimamia kukuza na kuendeleza umoja, amani na upendo kwa kufanya kazi na makundi yote ya dini, serikali na jamii kwa kutumia kaulimbiu isemayo Kujitambua, Kubadilika na Kuacha Mazoea.Dhamira kubwa ya Bakwata ni kutoa mwongozo kuwezesha jamii ya Waislamu nchini kuendeleza elimu kama ufunguo wa maisha bora kwa kushirikisha taasisi zote za elimu ya dini na dunia ili kuongeza kiwango cha elimu cha Waislamu hasa wasio na uwezo kwa kuwapa kipaumbele kama anavyoagiza Mtume Muhammad S.A.W, alisema.Mruma alisema elimu au ujuzi na kusoma, vimetukuzwa katika Kurani na Mwenyezi Mungu mwenyewe kama Mwalimu Mkuu, hivyo alitoa mwito kwa Waislamu wenye ujuzi, kuutumia kufundisha na kulea vijana katika madrasa kwa kuwafundisha malezi mema na elimu ahera na dunia ili kuwapa ujuzi vijana wa Kiislamu.Kutokana na umuhimu wa elimu, ninatoa mwito kwa Madrasa zote nchini, pamoja na kusomesha masomo ya dini, ziweke mipango ya kufundisga elimu mchanganyiko ili mwanafunzi atakapohitimu masomo yake aweze kuwa na maarifa yatakayomsaidia kupambana na maisha yake ya kila siku, alisema.Kwa mujibu wa Mruma, elimu zilizokusudiwa ni ushonaji wa nguo na ufumaji, useremala, uashi, ufugaji bora na ukulima wa kisasa, bila kusahau Teknolojia ya Habari na Mawasiliano Tehama.Bakwata iliundwa mwaka 1968 likiwa ni chombo cha juu cha kuongoza Waislamu nchini na ndicho chombo chenye kauli ya mwisho katika kulinda, kutetea, kueneza Uislamu na nadhari yake nchini Tanzania kwa mujibu wa Kurani na Sunnah. Kwa upande wake, Mufti na Shehe Mkuu wa Tanzania, Abubakar Bin Zubeir Bin Ally pichani, alihimiza Waislamu kujenga utamaduni wa kusameheana na kuishi kwa upande kama unavyoagiza Uislamu.  <topic>: KITAIFA 